和向倅韻  其二
作者：彭龜年
朝代：宋

paragraphs: 今日若馭風，前日如負甑。
乘興試一出，意到即爲勝。
薌林有高人，能識未病證。
談鋒不可遏，勇若春筍迸。
美名戒多取，夫子無太橫。
鍾期不世出，誰作山水聽。
人生具物則，天命我當定。
起居孰非真，寂滅豈是靜。
毫釐不密察，天地失其正。
聖學有終始，謨訓嚴于令。
窮理以致知，持敬乃成性。
倘從口耳學，莫救膏肓病。
大本若不立，寧論語未瑩。
塗澤欲自妍，何以逃水鏡。